PATVIRTINTA

Viešosios įstaigos CPO LT direktoriaus

2022 m. gruodžio d. įsakymu Nr. 3V-

**APMOKĖJIMO UŽ VIEŠOSIOS ĮSTAIGOS CPO LT**

**TEIKIAMAS PASLAUGAS TIEKĖJAMS**

**TVARKOS APRAŠAS**

**I SKYRIUS**

**BENDROSIOS NUOSTATOS**

1.Apmokėjimo už viešosios įstaigos CPO LT teikiamas paslaugas tiekėjams tvarkos aprašas (toliau – Aprašas) nustato Lietuvos Respublikos ekonomikos ir inovacijų ministro 2019 m. gruodžio 16 d. įsakyme Nr. 4-724 „Dėl Viešosios įstaigos CPO LT teikiamų paslaugų kainų ir tarifų nustatymo“ (toliau – Įsakymas) CPO LT elektroninio katalogo (toliau – Katalogas) bei CPO LT valdomo elektroninio pirkimų centro, skirto neperkančiųjų organizacijų pirkimams, finansuojamiems valstybės biudžeto, įskaitant Europos Sąjungos finansinę paramą ir kitą tarptautinę finansinę paramą, ir (arba) savivaldybių biudžetų lėšomis (toliau – EPC) tiekėjams (toliau kartu – tiekėjai) numatyto apmokėjimo įgyvendinimo tvarką bei priemones.

2. Aprašas parengtas ir aiškinamas sistemiškai su Lietuvos Respublikos viešųjų pirkimų įstatymu, Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymu, Lietuvos Respublikos finansinės apskaitos įstatymu, Lietuvos Respublikos viešojo sektoriaus atskaitomybės įstatymu, Įsakymu, kitais teisės aktais bei atsižvelgiant į viešosios įstaigos CPO LT (toliau – CPO LT) Katalogo pirkimo moduliuose bei naudojantis EPC sudarytų pirkimo sutarčių (toliau – Sutartis) nuostatas.

3. Pirkimo sutarčių vykdymo ataskaita (toliau – Ataskaita) – tai Katalogo tiekėjo kas mėnesį CPO LT Katalogo aplinkoje teikiama ataskaita, kurioje Tiekėjas teikia informaciją apie visų Katalogo pirkimo moduliuose jo sudarytų galiojančių Sutarčių vykdymą šiame Apraše nustatyta tvarka.

4. Kitos Apraše vartojamos sąvokos suprantamos taip, kaip jos apibrėžtos Lietuvos Respublikos viešųjų pirkimų įstatyme ir Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatyme.

**II SKYRIUS**

**MOKĖJIMŲ UŽ PASLAUGAS KAINOS**

5.Tiekėjo mokama kalendorinio mėnesio ir / arba galutinė suma, apskaičiuojama vadovaujantis Įsakyme nustatytomis paslaugų kainomis ir tarifais.

6. Jeigu paslaugų teikimo metu pasikeičia Įsakyme nustatytos paslaugų kainos, jos atitinkamai didinamos arba mažinamos tiekėjams. Tiekėjai apie Įsakymu keičiamas paslaugų kainas informuojami tokia pat tvarka, kaip ir apie šio Aprašo pakeitimus.

7. Perskaičiuotos kainos taikomos nuo tos dienos, kai įsigalioja Įsakymo pakeitimai ir tik už tas Sutartis su Perkančiosiomis organizacijomis / Perkančiaisiais subjektais, kurios sudarytos įsigaliojus Įsakymo pakeitimui, jeigu kitaip nenumatyta Įsakyme.

**III SKYRIUS**

**PVM SĄSKAITŲ FAKTŪRŲ IŠRAŠYMO, ATSISKAITYMO UŽ SUTEIKTAS PASLAUGAS TVARKA IR TERMINAI**

8.Katalogo tiekėjai, išskyrus šio Aprašo 9 ir 10 punktuose numatytus atvejus, Ataskaitą iki kiekvieno mėnesio 10 dienos teikia pasirinkę Katalogo meniu parinktį „Pirkimo sutarčių vykdymo ataskaita", nurodydami pirkėjams išrašytų sąskaitų faktūrų sumas eurais be PVM pagal kiekvienos Sutarties numerį. Ataskaitos duomenų pagrindu, Kataloge suformuojamos PVM sąskaitos faktūros, išskyrus Aprašo 10 punkte numatytą atvejį.

1. Katalogo tiekėjai gali pateikti Ataskaitą, kurioje nurodo visą galutinę mokėtiną sumą pagal konkrečias Sutartis nurodant jų numerius ir pagal Kataloge suformuotą PVM sąskaitą faktūrą sumokėti visą Įsakyme nustatytą mokestį iš karto.
2. Už Katalogo pirkimų modulių paslaugas, kurioms Įsakyme nustatytos fiksuotos kainos ir tarifai, PVM sąskaitas faktūras išrašo CPO LT ir išsiunčia Tiekėjo nurodytu (-ais) elektroninio pašto adresu (-ais).

11. Katalogo tiekėjai išrašytą / Kataloge suformuotą PVM sąskaitą faktūrą apmoka ne vėliau kaip per 30 (trisdešimt) kalendorinių dienų nuo PVM sąskaitos faktūros išrašymo / suformavimo Kataloge dienos.

12. EPC tiekėjas už EPC sudarytą Sutartį Įsakyme numatytą mokestį sumoka ne vėliau kaip per 12 (dvylika) darbo dienų nuo EPC tiekėjo paskelbimo laimėtoju atitinkamame EPC pirkime dienos.

13. EPC tiekėjams PVM sąskaitą faktūrą CPO LT išrašo paskutinę mėnesio, kurį EPC tiekėjas mokėjo mokestį, darbo dieną ir išsiunčia EPC nurodytais elektroninio pašto adresais.

14. EPC tiekėjui nesumokėjus Aprašo 12 punkte numatyto mokesčio per nurodytą terminą, CPO LT stabdo šio tiekėjo dalyvavimą EPC skelbiamuose konkursuose.

15. Katalogo tiekėjui laiku nesumokėjus už CPO LT suteiktas paslaugas, CPO LT turi teisę reikalauti 0,02 proc. delspinigių nuo laiku neapmokėtos sumos už kiekvieną pradelstą atsiskaitymo dieną.

16. Tiekėjo atsakomybė už mokėjimus CPO LT yra nustatoma pagal galiojančius Lietuvos Respublikos teisės aktus ir nesibaigia iki visiško tinkamo pareigų pagal Sutartį įvykdymo, Sutartį nutraukus ar jai pasibaigus.

**IV SKYRIUS**

**TIEKĖJO IR CPO LT ĮSIPAREIGOJIMAI IR ATSAKOMYBĖ**

17.Katalogo tiekėjas yra atsakingas už Ataskaitoje CPO LT pateiktos informacijos teisingumą, teisėtumą ir pagrįstumą.

18. Katalogo tiekėjas įsipareigoja:

18.1. teikti Ataskaitas CPO LT šio Aprašo 8 punkte numatytais terminais ir tvarka;

18.2. teikti Ataskaitą ir tais atvejais, kai mėnesį, už kurį teikiama Ataskaita, pardavimų nebuvo (tokiu atveju prie atitinkamos Sutarties numerio įrašoma „0“).

19. Jei Katalogo tiekėjas 3 (tris) mėnesius iš eilės neteikia Ataskaitos arba Ataskaitoje pateikia neteisingus duomenis, CPO LT siunčia jam pranešimą, kuriuo informuoja, kad jei Katalogo tiekėjas per 15 (penkiolika) kalendorinių dienų nuo pranešimo išsiuntimo dienos nepateiks Ataskaitos arba nepateiks Ataskaitos su teisingais duomenimis, CPO LT Įsakyme nustatytą mokestį apskaičiuos nuo likusios neapmokėtos Sutarties kainos ir pateiks Katalogo tiekėjui PVM sąskaitą faktūrą. Per 30 (trisdešimt) kalendorinių dienų neapmokėjus išrašytos PVM sąskaitos faktūros, CPO LT įgis teisę stabdyti Katalogo tiekėjo dalyvavimą CPO LT elektroninio katalogo pirkimų moduliuose arba pašalinti jį iš Katalogo tiekėjų sąrašų vienašaliu CPO LT sprendimu.

20. CPO LT atsakinga už suteiktų paslaugų finansinės apskaitos dokumentų parengimą bei teikimą Tiekėjui.

**V SKYRIUS**

**BAIGIAMOSIOS NUOSTATOS**

21. Tiekėjai su Aprašo pakeitimais supažindinami ne vėliau kaip per 5 (penkias) darbo dienas nuo Aprašo pakeitimų priėmimo dienos, išsiunčiant pranešimus EPC ir Kataloge tiekėjo nurodytu (-ais) elektroninio pašto adresu (-ais) bei paskelbiant CPO LT internetinėje svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_